2005R1698 — RO — 01.01.2010 — 004.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:





rectificat prin









▼B

REGULAMENTUL (CE) NR. 1698/2005 AL CONSILIULUI

din 20 septembrie 2005

privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR)







CONSILIUL UNIUNII EUROPENE, având în vedere Tratatul de instituire a Comunității Europene, în special articolele 36, 37 și 299 alineatul (2), având în vedere propunerea Comisiei, având în vedere avizul Parlamentului European ( 1 ), întrucât: (1) O politică de dezvoltare rurală ar trebui să însoțească și să completeze politicile de sprijin al pieței și al veniturilor aplicate în cadrul politicii agricole comune și să contribuie astfel la realizarea obiectivelor politicii menționate, prevăzute în tratat. Ar trebui, de asemenea, ca această politică de dezvoltare rurală să ia în considerare obiectivele generale privind coeziunea economică și socială stabilite în tratat și să contribuie la realizarea acestora, integrând totodată celelalte mari priorități politice expuse în concluziile Consiliilor Europene de la Lisabona și Göteborg privind competitivitatea și dezvoltarea durabilă. (2) Tratatul dispune că, la elaborarea politicii agricole comune și a metodelor speciale pe care aceasta le poate implica, se va ține seama de caracterul special al activității agricole, determinat de structura socială a agriculturii și de disparitățile structurale și naturale dintre diversele zone rurale. (3) Reforma politicii agricole comune din iunie 2003 și aprilie 2004 a introdus schimbări majore, care ar putea avea consecințe semnificative asupra economiilor rurale de pe întregul teritoriu rural al Comunității, în ceea ce privește modelele de producție agricolă, metodele de gestionare a terenurilor și de ocupare a forței de muncă, precum și, într-un sens mai larg, asupra condițiilor socio-economice din aceste zone rurale. (4) Acțiunea Comunității ar trebui să fie complementară celei întreprinse de statele membre sau să urmărească să contribuie la aceasta. Parteneriatul ar trebui consolidat prin prevederea unor modalități de participare a diferitelor tipuri de parteneri, în deplină concordanță cu competențele instituționale ale statelor membre. Partenerii în cauză ar trebui să fie implicați în pregătirea, monitorizarea și evaluarea programării. (5) Dat fiind faptul că obiectivul prezentului regulament, și anume dezvoltarea rurală, nu poate fi realizat în mod satisfăcător de către statele membre, luând în considerare legătura existentă între dezvoltarea rurală și celelalte instrumente ale politicii agricole comune, amploarea disparităților dintre zonele rurale și limitele mijloacelor financiare ale statelor membre într-o Uniune extinsă și, prin urmare, poate fi realizat mai bine la nivel comunitar grație garanției multianuale a finanțărilor Comunității care sunt axate pe prioritățile sale, Comunitatea poate adopta măsuri în conformitate cu principiul subsidiarității consacrat la articolul 5 din tratat. În conformitate cu principiul proporționalității, astfel cum este prevăzut la articolul menționat anterior, prezentul regulament nu depășește ceea ce este necesar pentru atingerea acestui obiectiv. (6) Activitatea Fondului European Agricol pentru Dezvoltare Rurală (denumit în continuare „FEADR”) și operațiunile la care acesta contribuie trebuie să fie coerente și compatibile cu celelalte politici comunitare și conforme cu întreaga legislație comunitară. (7) În acțiunea sa în favoarea dezvoltării rurale, Comunitatea urmărește să elimine inegalitățile și să promoveze egalitatea între bărbați și femei, precum și să prevină orice formă de discriminare, în conformitate cu tratatul. (8) În scopul consolidării conținutului strategic al politicii de dezvoltare rurală în conformitate cu prioritățile Comunității și pentru a favoriza astfel transparența sa, Consiliul ar trebui să adopte orientări strategice, la propunerea Comisiei. (9) Pe baza orientărilor strategice, fiecare stat membru ar trebui să își elaboreze propriul plan strategic național de dezvoltare rurală, care va servi drept cadru de referință pentru elaborarea programelor de dezvoltare rurală. Monitorizarea strategiei naționale și comunitare ar trebui să facă obiectul unor rapoarte întocmite de către statele membre și de către Comisie. (10) Programarea dezvoltării rurale ar trebui să respecte prioritățile comunitare și naționale și să completeze celelalte politici comunitare, în special politica piețelor agricole, politica de coeziune și politica comună în domeniul pescuitului. (11) Pentru a asigura dezvoltarea durabilă a zonelor rurale, este necesar ca la nivel comunitar să se urmărească un număr limitat de obiective fundamentale privind competitivitatea activității agricole și forestiere, gestionarea terenurilor și a mediului, precum și calitatea vieții și diversificarea activităților în aceste zone, luând în considerare diversitatea situațiilor din regiunile în cauză, fie că sunt regiuni rurale izolate, care se confruntă cu probleme de depopulare și de declin, fie zone rurale periurbane asupra cărora centrele urbane exercită o presiune din ce în ce mai mare. (12) Ar trebui să se stabilească norme generale pentru programarea și pentru revizuirea programării dezvoltării rurale, asigurându-se un echilibru corespunzător între axele programelor de dezvoltare rurală care corespund obiectivelor fundamentale menționate. Durata programelor ar trebui să fie de șapte ani. (13) Pentru a îndeplini obiectivul de ameliorare a competitivității sectorului agricol și forestier, ar trebui să se elaboreze strategii de dezvoltare clare, care să urmărească optimizarea și adaptarea potențialului uman, a potențialului fizic și a calității producției agricole. (14) În ceea ce privește potențialul uman, ar trebui să se adopte un ansamblu de măsuri privind formarea, informarea și difuzarea cunoștințelor, instalarea tinerilor agricultori, pensionarea anticipată pentru agricultori și pentru lucrătorii agricoli, utilizarea serviciilor de consiliere de către agricultori și silvicultori, precum și înființarea unor servicii de ajutor pentru gestionarea agricolă, de înlocuire în exploatație și de consiliere agricolă, precum și a unor servicii de consiliere în sectorul forestier. (15) În ceea ce privește formarea, informarea și difuzarea cunoștințelor, evoluția și specializarea agriculturii și a silviculturii impun o formare tehnică și economică de un nivel corespunzător, inclusiv în ceea ce privește cunoștințele specifice în domeniul noilor tehnologii ale informației, precum și un nivel suficient de conștientizare a calității produselor, a rezultatelor cercetării și a gestionării durabile a resurselor naturale, inclusiv a cerințelor privind eco-condiționalitatea și aplicarea unor metode de producție compatibile cu întreținerea și ameliorarea peisajului și cu protecția mediului. Prin urmare, este necesar ca activitățile de formare, informare și difuzare a cunoștințelor să fie extinse la toate persoanele adulte care intervin în domenii care au legătură cu agricultura, alimentația și silvicultura. Aceste activități intră sub incidența atât a obiectivului competitivității agriculturii și silviculturii, cât și a obiectivului gestionării spațiului rural și al mediului. (16) Acordarea de avantaje speciale tinerilor agricultori poate facilita nu numai instalarea lor, ci și adaptarea structurală a exploatației acestora, odată ce s-au stabilit. Prin urmare, măsura de ajutor de instalare ar trebui subordonată elaborării unui plan de dezvoltare, ca instrument care să garanteze dezvoltarea activităților noii întreprinderi agricole în timp. (17) Pensionarea anticipată din profesiile agricole ar trebui să permită o importantă transformare structurală a exploatațiilor care fac obiectul unei cedări, prin măsura de ajutor de instalare pentru tinerii agricultori și în conformitate cu normele care o reglementează, sau printr-o cedare care urmărește creșterea în dimensiuni a exploatației, luând în considerare și experiența acumulată în punerea în aplicare a regimurilor anterioare de ajutor comunitar din acest domeniu. (18) Utilizarea serviciilor de ajutor pentru gestionare și a serviciilor de consiliere ar trebui să le permită agricultorilor și silvicultorilor să amelioreze gestionarea durabilă a exploatației lor. Utilizarea serviciilor de consiliere agricolă prevăzute de Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori ( 2 ) ar trebui cel puțin să ajute agricultorii să evalueze performanțele exploatației lor și să identifice îmbunătățirile necesare, luând în considerare cerințele regulamentare în materie de gestionare prevăzute de regulamentul menționat și de standardele de securitate la locul de muncă bazate pe legislația comunitară. (19) Crearea unor servicii de ajutor pentru gestionare agricolă, de înlocuire în exploatație și de consiliere agricolă, precum și a serviciilor de consiliere în sectorul forestier ar trebui să permită agricultorilor și/sau silvicultorilor să adapteze, să amelioreze și să faciliteze gestionarea și să amelioreze nivelul global de performanță al exploatației lor prin consolidarea potențialului uman în sectorul agricol și forestier. (20) În ceea ce privește potențialul fizic, ar trebui să se prevadă o serie de măsuri pentru modernizarea exploatațiilor agricole, ameliorarea valorii economice a pădurilor, creșterea valorii adăugate a produselor agricole și forestiere, promovarea dezvoltării de noi produse, procedee și tehnologii în sectorul agricol, alimentar și forestier, ameliorarea și dezvoltarea infrastructurilor agricole și forestiere, reconstituirea potențialului de producție agricolă afectat de catastrofe naturale și punerea în aplicare a unor acțiuni de prevenire adecvate. (21) Ajutorul comunitar pentru investiții agricole are ca obiectiv modernizarea exploatațiilor agricole și ameliorarea performanțelor lor economice, prin îmbunătățirea utilizării factorilor de producție, în special prin adoptarea de noi tehnologii și prin inovare, favorizând calitatea, producția biologică, precum și diversificarea în interiorul și/sau exteriorul exploatației, inclusiv sectorul nealimentar și culturile energetice; ajutorul urmărește, de asemenea, ameliorarea situației exploatațiilor în ceea ce privește respectarea mediului, securitatea la locul de muncă, igiena și bunăstarea animalelor, simplificând condițiile care trebuie îndeplinite pentru a beneficia de un ajutor, în raport cu cerințele prevăzute de Regulamentul (CE) nr. 1257/1999 al Consiliului din 17 mai 1999 privind sprijinul pentru dezvoltare rurală acordat din Fondul European de Orientare și Garantare Agricolă (FEOGA) ( 3 ). (22) Pădurile private joacă un rol semnificativ în activitățile economice din zonele rurale și, prin urmare, ajutorul comunitar este important pentru ameliorarea și diversificarea valorii economice a acestora, pentru sporirea diversificării producției și pentru ameliorarea debușeurilor comerciale în sectoare precum cel al energiei regenerabile, menținând gestionarea durabilă și rolul multifuncțional al pădurilor. (23) Ar trebui încurajată ameliorarea prelucrării și comercializării produselor agricole și forestiere primare prin susținerea investițiilor care au următoarele obiective: consolidarea eficacității sectoarelor prelucrării și comercializării, promovarea prelucrării produselor agricole și forestiere destinate energiei regenerabile, dezvoltarea de noi tehnologii și introducerea inovațiilor, deschiderea de noi debușeuri comerciale pentru produsele de agricultură și silvicultură, punerea accentului pe calitate, ameliorarea protecției mediului, a securității la locul de muncă, a igienei și bunăstării animalelor, după caz. În acest sens, ar trebui avute în vedere, ca regulă generală, microîntreprinderile, întreprinderile mici și mijlocii și alte întreprinderi sub o anumită dimensiune, care sunt cele mai în măsură să aducă un plus de valoare produselor locale, simplificând condițiile care trebuie îndeplinite pentru a beneficia de ajutorul pentru investiții, în raport cu cerințele prevăzute de Regulamentul (CE) nr. 1257/1999. (24) În contextul unei concurențe tot mai accentuate, ar trebui să se ia măsurile necesare astfel încât sectorul agricol și alimentar, precum și cel forestier să poată profita de debușeurile oferite de piețe prin multiplicarea demersurilor inovatoare, pentru a realiza produse, procedee și tehnologii noi. Din această perspectivă, ar trebui încurajată cooperarea dintre agricultori, industria alimentară, industria de prelucrare a materiilor prime și celelalte părți interesate. (25) Infrastructurile agricole, reconstituirea potențialului de producție agricolă afectat de catastrofe naturale și adoptarea unor măsuri de prevenire corespunzătoare ar trebui să contribuie la punerea în aplicare a axei privind competitivitatea agriculturii și a silviculturii. (26) În ceea ce privește calitatea producției și a produselor agricole, ar trebui prevăzută o serie de măsuri destinate să ajute agricultorii să respecte standardele stabilite pe baza legislației comunitare, să încurajeze participarea agricultorilor la sistemele de calitate alimentară și să sprijine grupurile de producători în acțiunile lor de informare și promovare. (27) Măsura privind respectarea standardelor are ca scop să stimuleze agricultorii să pună în aplicare într-un ritm mai alert standardele stabilite pe baza legislației comunitare privind mediul, sănătatea publică, sănătatea animală și vegetală, bunăstarea animalelor și securitatea la locul de muncă și să le respecte. Acestea pot reprezenta pentru agricultori noi obligații și prin urmare, ar trebui să li se acorde un sprijin pentru a compensa parțial costurile suplimentare sau pierderile de venituri care pot rezulta din acestea. (28) Măsura de acordare a unui ajutor agricultorilor care participă la sistemele de calitate alimentară comunitare sau naționale are ca obiectiv furnizarea de garanții pentru consumator privind calitatea produsului sau a procesului de producție utilizat în cadrul acestor sisteme, creșterea valorii adăugate a produselor agricole primare și consolidarea debușeurilor comerciale. Participarea la sistemele de calitate putând genera costuri și constrângeri suplimentare, care nu sunt în totalitate remunerate de piață, ar trebui să se încurajeze agricultorii să participe la aceste sisteme. (29) Este necesar să se asigure o mai bună sensibilizare a consumatorilor în ceea ce privește existența și caracteristicile produselor incluse în sistemele de calitate menționate anterior. Ar trebui, în consecință, să se acorde grupurilor de producători un ajutor pentru informarea consumatorilor și pentru promovarea produselor care intră sub incidența sistemelor de calitate susținute de statele membre în cadrul programelor lor de dezvoltare rurală. (30) Este necesar să se asigure tranziția de la o serie de măsuri individuale introduse prin Tratatul de aderare din 2003, și anume măsura în favoarea agriculturii de semisubzistență și măsura în favoarea grupurilor de producători. (31) Ajutorul pentru anumite metode specifice de gestionare a terenurilor ar trebui să contribuie la dezvoltarea durabilă încurajând, în special, exploatanții agricoli și silvicultorii să își gestioneze terenurile conform unor metode compatibile cu necesitatea de a conserva mediul natural și peisajele și de a proteja și ameliora resursele naturale. Acesta ar trebui, de asemenea, să contribuie la punerea în aplicare a celui de-al șaselea program de acțiune comunitară pentru mediu și a concluziilor președinției privind strategia de dezvoltare durabilă. Principalele elemente care trebuie luate în considerare cuprind biodiversitatea, gestionarea siturilor Natura 2000, protecția apei și a solurilor, atenuarea schimbărilor climatice, inclusiv reducerea emisiilor de gaze cu efect de seră, reducerea emisiilor de amoniac și utilizarea durabilă a pesticidelor. (32) Silvicultura face parte integrantă din dezvoltarea rurală, iar ajutorul pentru utilizarea durabilă a terenurilor ar trebui să cuprindă gestionarea durabilă a pădurilor și rolul multifuncțional pe care îl au acestea. Utilitatea pădurilor este multiplă: furnizează materii prime pentru obținerea de produse regenerabile și ecologice, joacă un rol important în prosperitatea economică, contribuie semnificativ la biodiversitate, la ciclul global al carbonului, la echilibrul hidrologic, la combaterea eroziunii, la prevenirea riscurilor naturale și furnizează servicii cu caracter social și recreativ. Luând în considerare angajamentele asumate de Comunitate și de statele membre pe plan internațional, ar trebui adoptate măsuri în favoarea silviculturii, pe baza programelor forestiere ale statelor membre la nivel național sau subnațional sau pe baza unor instrumente echivalente. Aceste măsuri ar trebui să ia în considerare angajamentele asumate în cadrul conferințelor ministeriale privind protecția pădurilor în Europa. Măsurile privind silvicultura ar trebui să contribuie la punerea în aplicare a strategiei forestiere comunitare. Aceste acțiuni de sprijin ar trebui să nu denatureze concurența și să nu aibă efecte asupra pieței. (33) Ajutoarele pentru handicapuri naturale în regiunile montane și în alte zone cu handicap ar trebui să contribuie, prin menținerea utilizării agricole a terenurilor, la conservarea spațiului rural, precum și la salvgardarea și promovarea metodelor de exploatare durabilă. Pentru a garanta eficacitatea acestui regim de sprijin și realizarea obiectivelor sale, ar trebui definiți parametri obiectivi pentru a stabili cuantumul ajutoarelor. Cu toate acestea, anumite dispoziții ale Regulamentului (CE) nr. 1257/1999 privind sprijinul pentru zonele defavorizate ar trebui să rămână în vigoare pentru o perioadă. (34) Ar trebui să se acorde în continuare un sprijin agricultorilor, pentru a putea face față, în zonele în cauză, dezavantajelor specifice datorate punerii în aplicare a Directivei 79/409/CEE a Consiliului din 2 aprilie 1979 privind conservarea păsărilor sălbatice ( 4 ) și a Directivei 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică ( 5 ), pentru a contribui la o gestionare eficientă a siturilor Natura 2000. De asemenea, ar trebui să li se acorde un sprijin pentru a le permite să facă față, în zonele hidrografice, dezavantajelor cauzate de punerea în aplicare a Directivei 2000/60/CE a Parlamentului European și a Consiliului din 23 octombrie 2000 de stabilire a cadrului comunitar de acțiune în domeniul strategiei apelor ( 6 ). (35) Plățile pentru agromediu ar trebui să continue să joace un rol primordial pentru a contribui la dezvoltarea durabilă a zonelor rurale și pentru a satisface cererea crescândă a societății în ceea ce privește serviciile ecologice. Acestea ar trebui, de asemenea, să continue să încurajeze agricultorii și alți gestionari de terenuri să exercite o reală funcție în serviciul întregii societăți, prin introducerea sau menținerea unor metode de producție agricolă compatibile cu protecția și ameliorarea mediului, a peisajelor și a caracteristicilor acestora, a resurselor naturale, a solurilor și a diversității genetice. În acest sens, ar trebui să se acorde o atenție specială conservării resurselor genetice în agricultură. În conformitate cu principiul „poluatorul plătește”, aceste plăți ar trebui să acopere numai angajamente care depășesc standardele obligatorii corespunzătoare. (36) Este necesar ca agricultorii să fie încurajați în continuare să aplice standarde ridicate în ceea ce privește bunăstarea animalelor, acordând un ajutor celor care se angajează să adopte tehnici de creștere care depășesc standardele obligatorii corespunzătoare. (37) Ar trebui să se acorde un ajutor pentru investițiile neproductive atunci când acestea sunt necesare pentru respectarea angajamentelor agroecologice sau pentru îndeplinirea altor obiective de agromediu, ori atunci când acestea contribuie la consolidarea, în exploatație, a utilității publice a zonelor Natura 2000 și a altor zone de mare valoare naturală. (38) Pentru a contribui la protecția mediului, la prevenirea riscurilor naturale și a incendiilor, precum și pentru a atenua schimbările climatice, ar trebui să se dezvolte și să se amelioreze resursele forestiere printr-o primă împădurire a terenurilor agricole și neagricole. Toate operațiile de primă împădurire ar trebui să fie adaptate la condițiile locale, să fie compatibile cu mediul și să aibă ca efect consolidarea biodiversității. (39) Sistemele agroforestiere au o mare valoare din punct de vedere ecologic și social, deoarece asociază activități de agricultură extensivă și activități forestiere, care au ca obiectiv producția de lemn și de alte produse forestiere de înaltă calitate. Înființarea acestora ar trebui sprijinită. (40) Luând în considerare importanța pădurilor pentru punerea în aplicare în mod corespunzător a directivelor 79/409/CEE și 92/43/CEE, ar trebui să se acorde un ajutor special silvicultorilor pentru a-i ajuta să rezolve problemele specifice rezultate din punerea în aplicare a directivelor în cauză. (41) Ar trebui să fie introduse plăți pentru silvo-mediu pentru angajamentele voluntare de dezvoltare a biodiversității, de conservare a ecosistemelor forestiere de mare valoare și de consolidare a rolului protector pe care îl joacă pădurile în ceea ce privește eroziunea solurilor, prezervarea resurselor hidrologice și a calității apelor, precum și riscurile naturale. (42) Ar trebui să se acorde un ajutor care să permită reconstituirea potențialului forestier în pădurile afectate de catastrofe naturale și de incendii și să se adopte măsuri de prevenire. Măsurile de prevenire a incendiilor ar trebui să se aplice zonelor clasificate de statele membre în planurile lor de protecție a pădurilor ca zone care prezintă un risc înalt sau mediu de incendiu. (43) Ar trebui să se acorde silvicultorilor un ajutor pentru investițiile neproductive atunci când sunt necesare pentru respectarea angajamentelor de silvo-mediu sau pentru îndeplinirea altor obiective ecologice sau, în anumite păduri, pentru consolidarea utilității publice a zonelor în cauză. (44) Pentru a garanta o utilizare precisă și eficientă a ajutoarelor pentru gestionarea terenurilor prevăzute de prezentul regulament, ar trebui ca statele membre să delimiteze zonele care pot beneficia de un ajutor în cadrul anumitor măsuri care intră sub incidența acestei axe. Zonele montane și celelalte zone cu handicap ar trebui să fie selectate pe baza unor criterii comune obiective. Prin urmare, directivele și deciziile Consiliului de stabilire a listelor cu zonele defavorizate sau de modificare a acestor liste, în conformitate cu articolul 21 alineatele (2) și (3) din Regulamentul (CE) nr. 950/97 al Consiliului din 20 mai 1997 privind ameliorarea eficienței structurilor agriculturii ( 7 ) ar trebui prin urmare abrogate cu efect de la o dată ulterioară. Au fost desemnate zone Natura 2000 în conformitate cu directivele 79/409/CEE și 92/43/CEE. Statele membre ar trebui să indice zonele propice împăduririi din motive ecologice, precum protecția împotriva eroziunii, prevenirea riscurilor naturale sau dezvoltarea resurselor forestiere pentru a atenua schimbările climatice, precum și zonele forestiere care prezintă un risc mediu spre ridicat de incendiu. (45) Ar trebui prevăzut un sistem de sancțiuni în cazul în care unii beneficiari ai ajutoarelor acordate în temeiul unor măsuri de gestionare a terenurilor nu respectă, în ansamblul exploatației lor, cerințele obligatorii prevăzute de Regulamentul (CE) nr. 1782/2003, ținând seama de gravitatea, durata, persistența și repetarea abaterii. (46) Este necesar să se completeze evoluția intervenind în zonele rurale și ajutându-le pentru diversificarea activităților, favorizând activitățile neagricole, precum și pentru dezvoltarea altor sectoare decât agricultura, pentru promovarea ocupării forței de muncă, pentru ameliorarea serviciilor de bază, inclusiv accesul, la nivel local, la tehnologiile de informare și comunicare (TIC) și pentru realizarea de investiții care să facă zonele rurale mai atractive în scopul inversării tendinței de declin economic și social și de depopulare a zonelor rurale. De asemenea, în acest context, este necesar să se depună eforturi pentru consolidarea potențialului uman. (47) În afară de aceasta, este necesar să se acorde ajutoare în favoarea altor măsuri care vizează economia rurală în sens larg. Lista acestor măsuri ar trebui să fie întocmită pe baza experienței dobândite în cadrul inițiativei Leader și luând în considerare nevoile multisectoriale în materie de dezvoltare rurală endogenă. (48) Punerea în aplicare a unor strategii locale de dezvoltare poate consolida coerența teritorială și sinergiile dintre măsurile care vizează economia și populația rurale, în general. Prin urmare, măsurile privind economia rurală în general ar trebui puse în aplicare, preferabil, prin intermediul unor strategii locale de dezvoltare. (49) Este necesar să se definească clar principiile de coerență și de complementaritate între axa privind ameliorarea calității vieții în mediul rural și diversificarea economiei rurale, pe de o parte, și alte instrumente financiare comunitare, în special cele care intră sub incidența politicii de coeziune, pe de altă parte. (50) După trei perioade de programare, inițiativa Leader a atins un nivel de maturitate care permite teritoriilor rurale să pună în aplicare abordarea Leader, în cadrul mai vast al programării generale a dezvoltării rurale. Astfel, ar trebui ca principiile de bază ale abordării Leader să se aplice programelor - prin integrarea unei axe specifice - și să se definească grupurile de acțiune locală și măsurile care urmează a fi sprijinite, în special capacitățile în materie de parteneriat, punerea în aplicare a strategiilor locale, cooperarea, interconectarea în rețea și dobândirea de competențe. (51) Având în vedere importanța abordării Leader, o parte semnificativă a contribuției Feader ar trebui să fie rezervată acestei axe. (52) Feader trebuie să susțină, în cadrul asistenței tehnice, acțiuni de punere în aplicare a programelor. În cadrul asistenței tehnice prevăzute la articolul 5 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune ( 8 ) ar trebui instituită o rețea de dezvoltare rurală la scară europeană. (53) Ar trebui să se prevadă dispoziții privind repartizarea resurselor disponibile. Aceste resurse ar trebui să fie conforme cu perspectivele financiare pentru perioada 2007-2013. Cuantumul global pentru dezvoltare rurală ar trebui să facă obiectul unei repartizări anuale. O parte semnificativă a resurselor ar trebui să fie concentrată în regiunile care pot beneficia de obiectivul „convergență”. (54) Ar trebui să se adopte dispoziții pentru a permite Consiliului să determine cuantumul sprijinului comunitar pentru dezvoltare rurală în temeiul prezentului regulament pentru perioada 1 ianuarie 2007-31 decembrie 2013, defalcarea anuală a acestuia și cuantumul minim care trebuie alocat regiunilor care pot beneficia de obiectivul „convergență” în conformitate cu perspectivele financiare pentru perioada 2007-2013 și cu Acordul interinstituțional privind disciplina bugetară și ameliorarea procedurii bugetare pentru aceeași perioadă. (55) Creditele anuale care sunt alocate unui stat membru pentru obiectivul „convergență” în cadrul FEADR și care provin din FEOGA, secțiunea „Orientare”, din Fondurile Structurale, din Fondul de coeziune (denumit în continuare „FC”) și din Instrumentul financiar de orientare piscicolă ( 9 ) (denumit în continuare „IFOP”) ar trebui limitate la un plafon stabilit în funcție de capacitatea de absorbție a acestui stat. (56) Criteriile pentru repartizarea orientativă între statele membre a creditelor de angajament disponibile ar trebui stabilite conform unei metode obiective și transparente. (57) În plus față de aceste cuantumuri, statele membre ar trebui să ia în considerare cuantumurile prevăzute la articolul 12 alineatul (2) din Regulamentul (CE) nr. 1290/2005. (58) Creditele disponibile ale Feader ar trebui indexate forfetar în vederea programării acestora. (59) Ar trebui să se stabilească ratele contribuțiilor FEADR la programarea dezvoltării rurale în raport cu cheltuielile publice ale statelor membre, luând în considerare importanța acordată gestionării terenurilor și mediului, situația regiunilor care pot beneficia de ajutoare în cadrul obiectivului „convergență” și prioritatea acordată abordării Leader. (60) Ar trebui ca dispozițiile specifice privind anumite măsuri de dezvoltare rurală, precum și ratele de cofinanțare adecvate ale FEADR să se aplice regiunilor ultraperiferice prevăzute în tratat și insulelor care intră sub incidența Regulamentului (CEE) nr. 2019/93 al Consiliului din 19 iulie 1993 privind măsurile specifice referitoare la unele produse agricole în favoarea insulelor mici din Marea Egee ( 10 ), pentru a se atenua constrângerile specifice și problemele structurale cu care se confruntă aceste regiuni și insule în cadrul activităților lor agricole și forestiere, precum și atunci când este vorba de sporirea valorii adăugate pentru produsele agricole și forestiere, dat fiind caracterul periferic, insular sau îndepărtat sau dependența economiei rurale de un număr limitat de produse agricole și pentru a promova o politică de dezvoltare rurală solidă. (61) În conformitate cu principiul subsidiarității și sub rezerva anumitor excepții, eligibilitatea cheltuielilor ar trebui să fie reglementată de normele naționale corespunzătoare. (62) Pentru a asigura eficiența, echitatea și efectul durabil al ajutorului acordat în cadrul Feader, ar trebui prevăzute dispoziții care să garanteze perenitatea operațiunilor aferente investițiilor și care să permită evitarea utilizării FEADR în scopul unei concurențe neloiale. (63) Punerea descentralizată în aplicare a acțiunilor FEADR ar trebui să fie însoțită de garanții privind, în special, calitatea punerii în aplicare, rezultatele, buna gestionare financiară și controlul. (64) Statele membre ar trebui să adopte măsurile adecvate pentru a garanta buna funcționare a sistemelor de gestionare și control. În acest scop, este necesar să se stabilească principiile generale și funcțiile esențiale pe care ar trebui să le garanteze orice sistem de gestionare și control. Prin urmare, este necesar să se desemneze în continuare o autoritate unică de gestionare pentru fiecare program și să se precizeze responsabilitățile acesteia. (65) Fiecare program de dezvoltare rurală ar trebui să facă obiectul unei monitorizări adecvate, realizate de un comitet de monitorizare, pe baza unui cadru comun de monitorizare și evaluare stabilit și pus în aplicare în parteneriat cu statele membre, pentru a răspunde în mod eficient nevoilor specifice ale dezvoltării rurale. (66) Eficiența și impactul acțiunilor susținute de FEADR depind de asemenea de o ameliorare a evaluării pe baza unui cadru comun de evaluare și monitorizare. În special, programele ar trebui evaluate în vederea pregătirii, punerii în aplicare și finalizării acestora. (67) Pentru a permite o exercitare efectivă a parteneriatului și o promovare adecvată a acțiunilor comunitare, este necesar să se asigure o informare și o publicitate cât mai vaste posibil. Autoritățile responsabile cu gestionarea programelor sunt responsabile în acest sens. (68) Dezvoltarea rurală, astfel cum este definită în prezentul regulament, ar trebui să poată beneficia de ajutoare din partea statelor membre fără cofinanțare comunitară. Având în vedere efectul economic al acestor ajutoare și pentru a garanta coerența cu măsurile care ar putea beneficia de ajutoare comunitare și a simplifica procedurile, ar trebui să se stabilească norme specifice privind ajutoarele de stat, ținând seama în special de experiența dobândită în punerea în aplicare a Regulamentului (CE) nr. 1257/1999. În afară de aceasta, statele membre ar trebui să fie autorizate să acorde ajutoare de stat pentru a furniza o finanțare suplimentară pentru dezvoltarea rurală care beneficiază de sprijin comunitar, în cadrul unei proceduri de notificare conforme cu dispozițiile prezentului regulament și prevăzute în programare. (69) Este necesar să se adopte norme tranzitorii destinate să faciliteze tranziția de la regimul actual de sprijin la noul regim de sprijin pentru dezvoltare rurală. (70) Noul regim de sprijin prevăzut de prezentul regulament înlocuiește regimul de sprijin existent. Prin urmare, Regulamentul (CE) nr. 1257/1999 ar trebui abrogat la 1 ianuarie 2007, cu excepția anumitor dispoziții privind sprijinul pentru zonele defavorizate, care ar trebui să fie abrogate ulterior. (71) Este necesar să se adopte măsurile necesare pentru punerea în aplicare a prezentului regulament în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei ( 11 ). (72) Comitetul Economic și Social European a emis un aviz ( 12 ). (73) Comitetul Regiunilor a emis un aviz ( 13 ), întrucât: ADOPTĂ PREZENTUL REGULAMENT:







TITLUL I

OBIECTIVELE AJUTORULUI ȘI NORMELE GENERALE APLICABILE







CAPITOLUL I

DOMENIUL DE APLICARE ȘI DEFINIȚII

Articolul 1

Domeniul de aplicare

Prezentul regulament:

1. stabilește normele generale pentru sprijinul comunitar în favoarea dezvoltării rurale finanțat de FEADR, instituit prin Regulamentul (CE) nr. 1290/2005;

2. definește obiectivele la care trebuie să contribuie politica de dezvoltare rurală;

3. definește cadrul strategic în care se înscrie politica de dezvoltare rurală, inclusiv metoda care trebuie aplicată pentru a stabili orientările strategice ale Comunității pentru politica de dezvoltare rurală (denumite în continuare „orientări strategice ale Comunității”) și planurile strategice naționale;

4. definește prioritățile și măsurile de dezvoltare rurală;

5. stabilește normele de parteneriat, de programare, de evaluare, de gestionare financiară, de monitorizare și de control pe baza împărțirii responsabilităților între statele membre și Comisie.

Articolul 2

Definiții

În sensul prezentului regulament, prin următoarele se înțelege:

(a) „programare”: procesul de organizare, de luare a deciziilor și de finanțare, efectuat în mai multe etape, care urmărește să pună în aplicare, pe o bază multianuală, acțiunea comună a Comunității și a statelor membre pentru a realiza obiectivele prioritare ale FEADR;

(b) „regiune”: unitate teritorială corespunzătoare nivelului I sau II din Nomenclatorul unităților teritoriale de statistică (NUTS 1 și 2) în sensul Regulamentului (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) ( 14 );

(c) „axă”: un grup coerent de măsuri cu obiective specifice care rezultă direct din punerea în aplicare a acestora și contribuie la realizarea unuia sau a mai multor obiective definite la articolul 4;

(d) „măsură”: un ansamblu de operațiuni care contribuie la punerea în aplicare a unei axe, astfel cum este menționat la articolul 4 alineatul (2);

(e) „operațiune”: un proiect, un contract, un aranjament sau o altă acțiune, selectate conform criteriilor stabilite pentru programul de dezvoltare rurală în cauză și puse în aplicare de unul sau mai mulți beneficiari pentru a îndeplini obiectivele prevăzute la articolul 4;

(f) „cadru comun de monitorizare și evaluare”: o abordare generală elaborată de către Comisie și statele membre, care definește un număr limitat de indicatori comuni privind situația inițială, precum și execuția financiară, realizarea, rezultatele și impactul programelor;

(g) „strategie locală de dezvoltare”: un ansamblu coerent de operațiuni care urmărește să răspundă obiectivelor, nevoilor locale și punerii în aplicare la nivelul adecvat în cadrul unui parteneriat;

(h) „beneficiar”: un comerciant, organism sau întreprindere, publică sau privată, responsabilă cu punerea în aplicare a operațiunilor sau destinatară a ajutorului;

(i) „cheltuială publică”: orice contribuție publică la finanțarea operațiunilor care provine din bugetul de stat, al colectivităților teritoriale sau al Comunităților Europene și orice cheltuială similară. Orice contribuție la finanțarea operațiunilor care provine din bugetul unor organisme de drept public sau al unor asociații formate dintr-una sau mai multe colectivități teritoriale sau organisme de drept public în sensul Directivei 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii ( 15 ) este considerată contribuție publică;

(j) obiectivul „convergență”: obiectivul acțiunii pentru statele membre și pentru regiunile cele mai puțin dezvoltate în conformitate cu legislația comunitară care reglementează Fondul European de Dezvoltare Regională (denumit în continuare „FEDER”), Fondul Social European (denumit în continuare „FSE”) și FC pentru perioada 1 ianuarie 2007-31 decembrie 2013.







CAPITOLUL II

MISIUNI ȘI OBIECTIVE

Articolul 3

Misiuni

FEADR contribuie la promovarea unei dezvoltări rurale durabile în întreaga Comunitate, venind în completarea politicilor de piață și de susținere a veniturilor aplicate în cadrul politicii agricole comune, al politicii de coeziune și al politicii comune în domeniul pescuitului.

Articolul 4

Obiective

(1) Sprijinul în favoarea dezvoltării rurale contribuie la realizarea următoarelor obiective:

(a) ameliorarea competitivității agriculturii și silviculturii prin sprijinirea restructurării, dezvoltării și inovației;

(b) ameliorarea mediului și a spațiului rural, prin sprijinirea gestionării terenurilor;

(c) ameliorarea calității vieții în mediul rural și promovarea diversificării activităților economice.

(2) Obiectivele prevăzute la alineatul (1) sunt puse în aplicare prin intermediul celor patru axe definite la titlul IV.







CAPITOLUL III

PRINCIPII ALE AJUTORULUI

Articolul 5

Complementaritate, coerență și conformitate

(1) FEADR intervine în completarea acțiunilor naționale, regionale și locale care contribuie la realizarea priorităților Comunității.

(2) Comisia și statele membre asigură coerența ajutorului FEADR și al statelor membre cu acțiunile, politicile și prioritățile Comunității. În special, ajutorul acordat în cadrul FEADR trebuie să fie compatibil cu obiectivele de coeziune economică și socială și cu cele ale Instrumentului de sprijin comunitar în domeniul pescuitului.

(3) Coerența este asigurată de orientările strategice ale Comunității prevăzute la articolul 9, de planurile strategice naționale prevăzute la articolul 11, de programele de dezvoltare rurală prevăzute la articolul 15 și de raportul Comisiei prevăzut la articolul 14.

(4) În conformitate cu competențele respective ale acestora, Comisia și statele membre asigură coordonarea dintre ajutorul din diverse fonduri, din Instrumentul de sprijin comunitar în domeniul pescuitului și intervențiile Băncii Europene de Investiții (denumită în continuare „BEI”) și ale altor instrumente financiare comunitare.

(5) De asemenea, se asigură coerența cu măsurile finanțate de Fondul european agricol de garantare.

(6) Nici un ajutor nu poate fi acordat în temeiul prezentului regulament regimurilor care pot beneficia de măsuri de sprijin instituite în cadrul organizării comune a piețelor, sub rezerva excepțiilor care se definesc, după caz, în conformitate cu procedura prevăzută la articolul 90 alineatul (2).

(7) Statele membre asigură conformitatea operațiunilor finanțate de FEADR cu dispozițiile tratatului și ale actelor adoptate în temeiul acestuia.

Articolul 6

Parteneriat

(1) Ajutorul FEADR este pus în aplicare în cadrul unei strânse colaborări (denumită în continuare „parteneriat”) dintre Comisie și statul membru în cauză, precum și cu autoritățile și organismele desemnate de acest stat membru în sensul normelor naționale și al practicilor în vigoare, inclusiv:

(a) autoritățile regionale și locale competente și alte autorități publice competente;

(b) partenerii economici și sociali;

(c) orice alt organism adecvat care reprezintă societatea civilă, organizații neguvernamentale, inclusiv de protecție a mediului, precum și organisme responsabile cu promovarea egalității între bărbați și femei.

(1) Statul membru desemnează partenerii cei mai reprezentativi la nivel național, regional și local și din domeniul economic, social, ecologic sau din alte domenii (denumiți în continuare „parteneri”). Acesta creează condițiile necesare pentru o participare largă și eficientă a tuturor organismelor adecvate, în conformitate cu normele și practicile naționale și luând în considerare necesitatea de a promova egalitatea între bărbați și femei, precum și dezvoltarea durabilă prin integrarea cerințelor de protecție și de ameliorare a mediului.

(2) Parteneriatul se desfășoară cu deplina respectare a competențelor instituționale, juridice și financiare respective ale fiecărei categorii de parteneri.

(3) Parteneriatul are ca obiect elaborarea și monitorizarea planului strategic național, precum și întocmirea, punerea în aplicare, monitorizarea și evaluarea programelor de dezvoltare rurală. Statele membre asociază fiecare dintre partenerii în cauză diverselor faze ale programării, ținând seama în mod adecvat de termenul stabilit pentru fiecare etapă.

Articolul 7

Subsidiaritate

Statele membre sunt responsabile cu punerea în aplicare a programelor de dezvoltare rurală la nivelul teritorial adecvat, conform sistemului instituțional specific fiecărui stat membru, în conformitate cu prezentul regulament.

Articolul 8

Egalitate între bărbați și femei și nediscriminare

Statele membre și Comisia asigură, în diversele faze ale punerii în aplicare a programelor, promovarea egalității între bărbați și femei și prevenirea oricărei forme de discriminare pe bază de sex, rasă, origine etnică, religie sau convingeri, handicap, vârstă sau orientare sexuală.

Sunt incluse fazele de concepție, de punere în aplicare, de monitorizare și de evaluare.







TITLUL II

ABORDARE STRATEGICĂ PENTRU DEZVOLTAREA RURALĂ







CAPITOLUL I

ORIENTĂRI STRATEGICE ALE COMUNITĂȚII

Articolul 9

Conținut și adoptare

(1) Consiliul adoptă orientările strategice ale Comunității pentru politica de dezvoltare rurală pentru perioada de programare 1 ianuarie 2007-31 decembrie 2013, luând în considerare prioritățile politice stabilite la nivel comunitar.

(1) Aceste orientări strategice stabilesc, la nivel comunitar, prioritățile strategice în ceea ce privește dezvoltarea rurală pentru punerea în aplicare a fiecărei axe definite de prezentul regulament pentru perioada de programare.

(2) Până la 20 februarie 2006, se adoptă o decizie privind orientările strategice ale Comunității, în conformitate cu procedura prevăzută la articolul 37 din tratat. Decizia se publică în Jurnalul Oficial al Uniunii Europene.

Articolul 10

Revizuire

Orientările strategice ale Comunității pot face obiectul unei revizuiri pentru a se ține seama, în special, de schimbările majore intervenite în prioritățile Comunității.







CAPITOLUL II

PLANURI STRATEGICE NAȚIONALE

Articolul 11

Conținut

(1) Fiecare stat membru prezintă un plan strategic național care indică, luând în considerare orientările strategice ale Comunității, prioritățile acțiunii FEADR și ale statului membru în cauză, obiectivele specifice ale acestora, contribuția FEADR și celelalte resurse financiare.

(2) Planul strategic național asigură coerența ajutorului comunitar în favoarea dezvoltării rurale cu orientările strategice ale Comunității, precum și coordonarea dintre prioritățile Comunității și prioritățile naționale și regionale. Planul strategic național constituie un instrument de referință pentru întocmirea programării Feader. Acesta este pus în aplicare prin programele de dezvoltare rurală.

(3) Fiecare plan strategic național include:

(a) o evaluare a situației economice, sociale și ecologice și a posibilităților de dezvoltare;

(b) strategia adoptată pentru acțiunea comună a Comunității și a statului membru în cauză, evidențiind compatibilitatea opțiunilor alese cu orientările strategice comunitare;

(c) prioritățile tematice și teritoriale de dezvoltare rurală pentru fiecare axă, inclusiv principalele obiective cuantificate și indicatorii de monitorizare și evaluare adecvați;

▼M5

(d) o listă cu programele de dezvoltare rurală care pun în aplicare planul strategic național, o repartizare orientativă a resurselor FEADR pe programe, inclusiv cuantumurile prevăzute la articolul 12 alineatul (2) din Regulamentul (CE) nr. 1290/2005 și o indicație separată a cuantumurilor prevăzute la articolul 69 alineatul (5a) din prezentul regulament;

▼B

(e) mijloacele menite să asigure coordonarea cu celelalte instrumente ale politicii agricole comune, FEDER, FSE, FC, Instrumentul de sprijin comunitar în domeniul pescuitului și BEI;

(f) după caz, bugetul care contribuie la realizarea obiectivului „convergență”;

(g) descrierea modalităților și a cuantumului alocat pentru instituirea rețelei rurale naționale prevăzute la articolul 66 alineatul (3) și la articolul 68.

Articolul 12

Elaborare

(1) Fiecare stat membru elaborează un plan strategic național după adoptarea orientărilor strategice ale Comunității.

(1) Acest plan se elaborează în conformitate cu organizarea instituțională a statului membru, printr-o colaborare strânsă cu partenerii prevăzuți la articolul 6. Planul se elaborează în strânsă colaborare cu Comisia și acoperă perioada 1 ianuarie 2007-31 decembrie 2013.

(2) Fiecare stat membru transmite Comisiei planul său strategic național înainte de prezentarea programelor de dezvoltare rurală.

▼M6

Articolul 12a

Revizuirea

(1) Statele membre își reexaminează, în conformitate cu procedura prevăzută la articolul 12 alineatul (1), planul de strategie națională, după reexaminarea orientărilor strategice comunitare prevăzute la articolul 10.

(2) Planul de strategie națională revizuit, menționat la alineatul (1), se transmite Comisei până la 15 iulie 2009.

▼B







CAPITOLUL III

MONITORIZARE STRATEGICĂ

Articolul 13

Raport de sinteză al statelor membre

(1) Pentru prima dată în 2010 și, ulterior, până la 1 octombrie din doi în doi ani, fiecare stat membru prezintă Comisiei un raport de sinteză privind stadiul de realizare a planului său strategic național și a obiectivelor acestuia, precum și contribuția sa la realizarea orientărilor strategice ale Comunității. Ultimul raport va fi prezentat până la 1 octombrie 2014.

(2) Acest raport sintetizează rapoartele anuale de execuție prevăzute la articolul 82 și prezintă, în special:

(a) realizările și rezultatele programelor de dezvoltare rurală în raport cu indicatorii definiți în planul strategic național;

(b) rezultatele activităților de evaluare in itinere pentru fiecare program.

(3) Prin derogare de la alineatul (1), pentru programele unice prevăzute la articolul 15 alineatul (2), statele membre pot include în rapoartele anuale de execuție prevăzute la articolul 82 elementele prevăzute la alineatul (2) din prezentul articol în termenele stabilite la articolul 82.

Articolul 14

Raportul Comisiei

(1) Pentru prima dată în 2011 și la începutul fiecărei perioade de doi ani, Comisia prezintă un raport de sinteză privind principalele progrese, tendințe și provocări legate de punerea în aplicare a planurilor strategice naționale și a orientărilor strategice ale Comunității. Ultimul raport al Comisiei se prezintă la începutul anului 2015.

(1) Acest raport se bazează pe analiza și evaluarea de către Comisie a rapoartelor de sinteză ale statelor membre prevăzute la articolul 13 și a oricăror alte informații disponibile. Acesta indică măsurile luate sau care urmează a fi luate de către statele membre și Comisie pentru a da curs în mod adecvat concluziilor conținute în acest raport.

(2) Raportul Comisiei este transmis Parlamentului European, Consiliului, Comitetului Economic și Social European și Comitetului Regiunilor.







TITLUL III

PROGRAMARE







CAPITOLUL I

CONȚINUTUL PROGRAMĂRII

Articolul 15

Programe de dezvoltare rurală

(1) FEADR intervine în statele membre în cadrul unor programe de dezvoltare rurală. Aceste programe pun în aplicare o strategie de dezvoltare rurală prin intermediul unei serii de măsuri grupate în conformitate cu axele definite la titlul IV. Această strategie se realizează făcând apel la FEADR.

(1) Fiecare program de dezvoltare rurală acoperă o perioadă cuprinsă între 1 ianuarie 2007 și 31 decembrie 2013.

(2) Statul membru poate prezenta fie un program unic care să acopere întregul său teritoriu, fie o serie de programe regionale.

(3) Statele membre care au optat pentru programe regionale pot să prezinte, de asemenea, spre aprobare, un cadru național care să conțină elementele comune ale acestor programe.

Articolul 16

Conținutul programelor

Orice program de dezvoltare rurală conține:

(a) o analiză a situației, evidențiind punctele tari și punctele slabe, strategia aleasă pentru a le face față și evaluarea ex ante prevăzută la articolul 85;

(b) o justificare a priorităților alese ținând seama de orientările strategice ale Comunității și de planul strategic național, precum și impactul estimat conform evaluării ex ante;

(c) informații privind axele și măsurile propuse pentru fiecare axă, precum și o descriere a acestora, în special obiectivele specifice care pot fi verificate și indicatorii prevăzuți la articolul 81 care permit măsurarea progresului, eficienței și eficacității programului;

(d) un plan de finanțare, care conține două tabele: — un tabel care prezintă defalcat, în conformitate cu articolul 69 alineatele (4) și (5), pentru fiecare an, cuantumul total avut în vedere pentru contribuția FEADR; după caz, acest plan de finanțare indică separat creditele prevăzute pentru regiunile care intră sub incidența obiectivului „convergență”, din contribuția totală a FEADR; contribuția FEADR prevăzută anual este compatibilă cu perspectivele financiare aplicabile; — un tabel care precizează, pentru întreaga perioadă de programare, cuantumul total avut în vedere pentru contribuția comunitară și finanțarea publică națională corespondentă pentru fiecare axă, rata contribuției FEADR pentru fiecare axă, precum și cuantumul rezervat pentru asistența tehnică; după caz, acest tabel indică separat contribuția prevăzută a FEADR pentru regiunile care intră sub incidența obiectivului „convergență”, precum și finanțarea publică națională;

(e) cu titlu informativ, o repartizare orientativă a sumelor inițiale pe măsuri în cheltuieli publice și private;

(f) după caz, un tabel care indică, pe axe, finanțările naționale suplimentare, acordate în conformitate cu articolul 89;

(g) elementele necesare pentru a evalua respectarea normelor de concurență și, după caz, lista cu regimurile de ajutoare autorizate în conformitate cu articolele 87, 88 și 89 din tratat în sensul executării programelor;

(h) informațiile privind complementaritatea cu acțiunile finanțate de celelalte instrumente ale politicii agricole comune, precum și în temeiul politicii de coeziune și al Instrumentului de sprijin comunitar în domeniul pescuitului;

(i) dispozițiile de punere în aplicare a programului, care conțin: (i) desemnarea de către statul membru a tuturor autorităților prevăzute la articolul 74 alineatul (2) și, cu titlu informativ, o descriere sumară a structurii de gestionare și de control; (ii) descrierea sistemelor de monitorizare și de evaluare, precum și componența comitetului de monitorizare; (iii) dispozițiile prevăzute pentru a asigura publicitatea programului;

(j) desemnarea partenerilor prevăzuți la articolul 6 și rezultatele consultării acestora.

▼M6

Articolul 16a

Operațiuni specifice referitoare la anumite priorități

(1) Până la 31 decembrie 2009, statele membre includ în cadrul programelor lor de dezvoltare rurală, în funcție de nevoile lor specifice, tipuri de operațiuni având următoarele priorități descrise în orientările strategice comunitare și menționate și în planurile strategice naționale:

(a) schimbările climatice;

(b) energiile regenerabile;

(c) gestionarea apelor;

(d) biodiversitatea;

(e) măsurile care însoțesc restructurarea sectorului produselor lactate;

(f) inovarea legată de prioritățile menționate la literele (a)-(d);

(g) infrastructura de Internet în bandă largă în zonele rurale.

Tipurile de operațiuni care urmează să fie raportate la prioritățile menționate la literele (a)-(f) de la primul paragraf urmăresc să producă efecte precum efectele potențiale menționate în anexa II. O listă orientativă a unor astfel de tipuri de operațiuni și a efectelor lor posibile figurează în anexa II. O listă a tipurilor de operațiuni legate de prioritatea menționată la primul paragraf litera (g) figurează în anexa III.

Programele revizuite de dezvoltare rurală legate de operațiunile menționate în prezentul alineat se prezintă Comisiei până la 15 iulie 2009 cel târziu.

(2) De la 1 ianuarie 2009, pentru tipurile de operațiuni menționate la alineatul (1) literele (a)-(f) din prezentul articol, rata intensității ajutoarelor stabilită în anexa I poate fi majorată cu 10 puncte procentuale.

(3) Până la 31 decembrie 2009, fiecare program de dezvoltare rurală include, de asemenea:

(a) lista tipurilor de operațiuni și informațiile prevăzute la articolul 16 litera (c) privind tipurile specifice de operațiuni menționate la alineatul (1) din prezentul articol;

(b) un tabel în care sunt stabilite, pentru perioada 1 ianuarie 2009-31 decembrie 2013, defalcată pe măsuri, contribuția comunitară totală pentru tipurile de operațiuni prevăzute la alineatul (1) literele (a)-(f) și, defalcată pe măsuri, contribuția comunitară pentru tipurile de operațiuni prevăzute la alineatul (1) litera (g).

▼B

Articolul 17

Echilibrul obiectivelor

(1) Contribuția financiară comunitară în temeiul fiecăruia dintre cele trei obiective prevăzute la articolul 4 acoperă cel puțin 10 % din totalul contribuției FEADR la program pentru axele 1 și 3 prevăzute la secțiunile 1 și 3 din titlul IV capitolul I și cel puțin 25 % din totalul contribuției FEADR la program pentru axa 2 prevăzută la secțiunea 2 din același capitol. În ceea ce privește programele departamentelor franceze de peste mări, contribuția financiară comunitară minimă pentru axa 2 este de 10 %.

(2) O sumă egală cu cel puțin 5 % din contribuția totală a FEADR la program este rezervată axei 4 prevăzute la secțiunea 4 titlul IV capitolul I. Această sumă contribuie la atingerea procentajelor stabilite la alineatul (1). În ceea ce privește Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia, norma privind contribuția financiară comunitară minimă de 5 % pentru axa 4 poate fi aplicată progresiv în perioada de programare, astfel încât o sumă egală cu cel puțin 2,5 % din contribuția totală a FEADR la program să fie rezervată axei 4.

▼M1

Pentru Bulgaria și România media minimă de 2,5 % a contribuției totale din FEADR în favoarea axei 4 se respectă în perioada 2010-2013. Orice contribuție din FEADR pentru această axă în perioada 2007-2009 se ia în considerare în calculul acestui procent.

▼M6

(3) Sumele egale cu cele care rezultă din aplicarea modulării obligatorii în temeiul articolului 69 alineatul (5a) și, începând cu anul 2011, sumele generate în temeiul articolului 136 din Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori și de instituire a anumitor sisteme de ajutor pentru agricultori ( 16 ) și sumele menționate la articolul 69 alineatul (2a) din prezentul regulament nu sunt luate în considerare în contribuția totală a FEADR pe baza căreia se calculează contribuția financiară comunitară minimă per axă, în conformitate cu alineatele (1) și (2) din prezentul articol.

▼B







CAPITOLUL II

ELABORARE, APROBARE ȘI REVIZUIRE

Articolul 18

Elaborare și aprobare

(1) Orice program de dezvoltare rurală este elaborat de statul membru în urma unei strânse colaborări cu partenerii prevăzuți la articolul 6.

(2) Statul membru prezintă Comisiei, pentru fiecare program de dezvoltare rurală, o propunere care conține elementele menționate la articolul 16.

(3) Comisia evaluează programele propuse în funcție de coerența acestora cu orientările strategice ale Comunității și cu planul strategic național, precum și cu prezentul regulament.

(3) Atunci când Comisia consideră că un program de dezvoltare rurală nu corespunde orientărilor strategice ale Comunității, planului strategic național sau prezentului regulament, aceasta invită statul membru să revizuiască programul propus în consecință.

(4) Fiecare program de dezvoltare rurală este aprobat în conformitate cu procedura prevăzută la articolul 90 alineatul (2).

Articolul 19

Revizuire

(1) Programele de dezvoltare rurală sunt reexaminate și, după caz, adaptate de către statul membru pentru perioada rămasă după aprobarea comitetului de monitorizare. Revizuirile iau în considerare rezultatele evaluărilor și rapoartele Comisiei, în special pentru a consolida sau adapta respectarea priorităților comunitare.

(2) Comisia adoptă o decizie privind revizuirea programelor de dezvoltare rurală după ce un stat membru a făcut o cerere în acest sens, în conformitate cu procedura prevăzută la articolul 90 alineatul (2). Modificările care necesită o decizie de aprobare din partea Comisiei sunt definite în conformitate cu procedura prevăzută la articolul 90 alineatul (2).







TITLUL IV

AJUTOR PENTRU DEZVOLTARE RURALĂ







CAPITOLUL I

AXE







SECȚIUNEA 1

Axa 1

Ameliorarea competitivității sectoarelor agricol și forestier

Articolul 20

Măsuri

Ajutorul în favoarea competitivității sectoarelor agricol și forestier se referă la:

(a) măsuri menite să amelioreze cunoștințele și să consolideze potențialul uman, prin: (i) formare profesională și acțiuni de informare, inclusiv în ceea ce privește difuzarea cunoștințelor științifice și a practicilor inovatoare pentru persoanele active în sectorul agricol, alimentar și forestier; (ii) instalarea tinerilor agricultori; (iii) pensionarea anticipată a agricultorilor și a lucrătorilor agricoli; (iv) utilizarea serviciilor de consiliere de către agricultori și silvicultori; (v) instituirea unor servicii de ajutor pentru gestionarea agricolă, pentru înlocuirea în exploatație și de consiliere agricolă, precum și a unor servicii de consiliere în sectorul forestier;

(b) măsuri menite să restructureze și să dezvolte capitalul fizic, precum și să promoveze inovația, prin: (i) modernizarea exploatațiilor agricole; (ii) ameliorarea valorii economice a pădurilor; (iii) creșterea valorii adăugate a produselor agricole și forestiere; (iv) cooperarea pentru realizarea de noi produse, procedee și tehnologii în sectorul agricol, alimentar și forestier; (v) ameliorarea și dezvoltarea infrastructurilor necesare evoluției și adaptării sectoarelor agricol și forestier; (vi) reconstituirea potențialului de producție agricolă afectat de catastrofe naturale și instituirea unor măsuri de prevenire corespunzătoare;

(c) măsuri menite să amelioreze calitatea producției și a produselor: (i) ajutând agricultorii să se adapteze la standardele impuse, bazate pe legislația comunitară; (ii) încurajând agricultorii să participe la sistemele de calitate alimentară; (iii) sprijinind grupurile de producători în activitățile lor de informare și promovare pentru produsele care fac obiectul unor sisteme de calitate alimentară;

▼M5

(d) măsuri tranzitorii privind: (i) ajutorul pentru exploatații agricole de semisubzistență în curs de restructurare (pentru Bulgaria, Republica Cehă, Estonia, Cipru, Letonia, Lituania, Ungaria, Malta, Polonia, România, Slovenia și Slovacia); (ii) ajutorul pentru înființarea de grupuri de producători (pentru Bulgaria, Republica Cehă, Estonia, Cipru, Letonia, Lituania, Ungaria, Malta, Polonia, România, Slovenia și Slovacia); (iii) ajutorul pentru exploatații agricole în curs de restructurare, inclusiv diversificarea către activități exterioare agriculturii, datorită unei reforme a organizării comune a pieței.

▼B







Subsecțiunea 1

Condiții referitoare la măsurile menite să amelioreze cunoștințele și să consolideze potențialul uman

Articolul 21

Formare profesională și acțiuni de informare

Cursurile sau formările care intră sub incidența programelor sau sistemelor normale de învățământ agricol și silvic de nivel secundar sau superior nu pot beneficia de ajutorul prevăzut la articolul 20 litera (a) punctul (i).

Articolul 22

Instalarea tinerilor agricultori

(1) Ajutorul prevăzut la articolul 20 litera (a) punctul (ii) se acordă persoanelor care:

(a) sunt în vârstă de cel mult 40 de ani și se instalează pentru prima dată într-o exploatație agricolă, ca șef de exploatație;

(b) dețin competențe și calificări profesionale suficiente;

(c) prezintă un plan de dezvoltare pentru activitățile lor agricole.

(2) Ajutorul se acordă până la concurența cuantumului maxim stabilit în ►M5 anexa I ◄ .

Articolul 23

Pensionarea anticipată

(1) Ajutorul prevăzut la articolul 20 litera (a) punctul (iii) se acordă:

(a) agricultorilor care decid să-și înceteze activitatea agricolă, în scopul de a ceda exploatația lor altor agricultori;

(b) lucrătorilor din agricultură care decid să înceteze definitiv orice activitate agricolă în momentul cedării.

(2) Cedentul:

(a) este în vârstă de cel puțin 55 de ani, dar nu are încă vârsta normală de pensionare în momentul cedării, sau este cu cel mult 10 ani mai tânăr decât vârsta normală de pensionare în statul membru în cauză în momentul cedării;

(b) încetează definitiv orice activitate agricolă comercială;

(c) a practicat agricultura în cei 10 ani anteriori cedării.

(3) Cesionarul:

(a) succede cedentului instalându-se în conformitate cu dispozițiile articolului 22 sau

(b) este un agricultor cu o vârstă mai mică de 50 de ani sau un organism de drept privat și preia exploatația agricolă a cedentului pentru a o extinde.

(4) Lucrătorul agricol:

(a) este în vârstă de cel puțin 55 de ani, dar nu are încă vârsta normală de pensionare sau este cu cel mult 10 ani mai tânăr decât vârsta normală de pensionare în statul membru în cauză;

(b) a consacrat agriculturii cel puțin jumătate din timpul său de lucru în calitate de ajutor familial sau salariat agricol în cei cinci ani anteriori cedării;

(c) a lucrat în exploatația agricolă a cedentului echivalentul a cel puțin doi ani de muncă cu normă întreagă în cursul celor patru ani anteriori pensionării anticipate a cedentului;

(d) este afiliat la un sistem de securitate socială.

(5) Durata totală a ajutorului de pensionare anticipată nu depășește 15 ani pentru cedent și pentru lucrătorul agricol. Ajutorul nu poate fi acordat după cea de-a 70-a aniversare a cedentului și după împlinirea vârstei normale de pensionare de către lucrătorul agricol.

(5) În cazul în care cedentul beneficiază de o pensie pentru limită de vârstă din partea statului membru, ajutorul de pensionare anticipată se acordă sub forma unei pensii suplimentare luând în considerare cuantumul stabilit prin sistemul național de pensii.

(6) Ajutorul care poate fi acordat se limitează la cuantumul maxim prevăzut în ►M5 anexa I ◄ .

Articolul 24

Utilizarea serviciilor de consiliere

(1) Ajutorul prevăzut la articolul 20 litera (a) punctul (iv) se acordă pentru a permite agricultorilor și silvicultorilor să facă față cheltuielilor rezultate din utilizarea serviciilor de consiliere pentru ameliorarea nivelului global de performanță al exploatației lor.

(1) Serviciile de consiliere oferite agricultorilor vizează cel puțin:

(a) cerințele regulamentare privind gestionarea și bunele condiții agricole și de mediu prevăzute la articolele 4 și 5 ale Regulamentului (CE) nr. 1782/2003 și la anexele III și IV la regulamentul menționat;

(b) normele de securitate la locul de muncă bazate pe legislația comunitară.

(2) Ajutorul pentru utilizarea serviciilor de consiliere se limitează la cuantumurile maxime prevăzute în ►M5 anexa I ◄ .

Articolul 25

Înființarea serviciilor de gestionare, de înlocuire și de consiliere

Ajutorul prevăzut la articolul 20 litera (a) punctul (v) se acordă pentru a acoperi cheltuielile rezultate din înființarea serviciilor de ajutor pentru gestionarea agricolă, de înlocuire în exploatație și de consiliere agricolă, precum și a serviciilor de consiliere în sectorul forestier; acesta este degresiv pe o perioadă maximă de cinci ani de la înființare.







Subsecțiunea 2

Condiții aplicabile măsurilor de restructurare și dezvoltare a capitalului fizic și de promovare a inovației

Articolul 26

Modernizarea exploatațiilor agricole

(1) Ajutorul prevăzut la articolul 20 litera (b) punctul (i) se acordă pentru investițiile materiale și/sau nemateriale care:

(a) ameliorează nivelul global de performanță al exploatației și

(b) respectă standardele comunitare aplicabile investiției în cauză.

(1) Atunci când investițiile sunt realizate în scopul respectării standardelor comunitare, ajutorul poate fi acordat numai pentru investițiile realizate pentru a respecta standarde comunitare recent introduse. În acest caz, pentru respectarea acestui standard se poate acorda o perioadă de grație de maximum 36 de luni de la data la care standardul devine obligatoriu pentru exploatația agricolă.

(1) Tinerilor agricultori care beneficiază de ajutorul prevăzut la articolul 20 litera (a) punctul (ii) li se poate acorda un ajutor pentru investițiile realizate pentru respectarea standardelor comunitare în vigoare, de îndată ce acestea sunt incluse în planul de dezvoltare agricolă prevăzut la articolul 22 alineatul (1) litera (c). Perioada de grație la sfârșitul căreia trebuie respectate standardele nu poate depăși 36 de luni de la data instalării.

(2) Ajutorul se limitează la rata maximă prevăzută în ►M5 anexa I ◄ .

Articolul 27

Creșterea valorii economice a pădurilor

(1) Ajutorul pentru investiții prevăzut la articolul 20 litera (b) punctul (ii) se acordă pentru pădurile care aparțin unor proprietari privați sau asociațiilor acestora sau unor municipalități sau asociațiilor acestora. Această restricție nu se aplică nici pădurilor tropicale și subtropicale, nici suprafețelor împădurite situate pe teritoriul Insulelor Azore, Madeira și Canare, al departamentelor franceze de peste mări și al insulelor mici din Marea Egee în sensul Regulamentului (CEE) nr. 2019/93.

(2) Pentru exploatațiile forestiere care depășesc o anumită suprafață stabilită de statele membre în cadrul programelor lor, investițiile se bazează pe planurile de gestionare a pădurilor.

(3) Ajutorul se limitează la rata minimă stabilită în ►M5 anexa I ◄ .

Articolul 28

Creșterea valorii adăugate pentru produsele agricole și forestiere

(1) Ajutorul prevăzut la articolul 20 litera (b) punctul (iii) se acordă în cazul investițiilor materiale și/sau nemateriale care:

(a) ameliorează nivelul global de performanță al întreprinderilor;

(b) vizează: — prelucrarea și/sau comercializarea produselor prevăzute la anexa I la tratat, cu excepția produselor pescărești și a produselor forestiere și/sau — dezvoltarea de noi produse, procedee și tehnologii conexe produselor prevăzute la anexa I la tratat, cu excepția produselor pescărești și a produselor forestiere, și care

(c) respectă standardele comunitare aplicabile investiției în cauză. Atunci când investițiile sunt realizate în scopul respectării standardelor comunitare, ajutorul poate fi acordat numai pentru investițiile realizate de către microîntreprinderile prevăzute la alineatul (2) pentru a respecta un standard comunitar recent introdus. În acest caz, pentru respectarea acestui standard se poate acorda o perioadă de grație de maximum 36 de luni de la data la care standardul devine obligatoriu pentru întreprindere.

(2) Ajutorul se limitează la rata maximă stabilită în ►M5 anexa I ◄ .

(3) Atunci când este acordat la rata maximă, ajutorul prevăzut la alineatul (1) se limitează la microîntreprinderile și întreprinderile mici și mijlocii definite în Recomandarea 2003/361/CE a Comisiei ( 17 ). În cazul teritoriului Insulelor Azore, Madeira și Canare, al departamentelor franceze de peste mări și al insulelor mici din Marea Egee nu se aplică nici o limită de dimensiune pentru rata maximă. Intensitatea maximă a ajutorului se reduce la jumătate pentru întreprinderile care nu îndeplinesc criteriile prevăzute la articolul 2 alineatul (1) din anexa la recomandarea menționată, care au mai puțin de 750 de angajați sau a căror cifră de afaceri este mai mică de 200 de milioane de EUR. În cazul silviculturii, ajutorul se acordă numai microîntreprinderilor.

(3) Ajutorul nu se acordă întreprinderilor în dificultate în sensul liniilor directoare comunitare privind ajutoarele de stat pentru salvarea și restructurarea întreprinderilor în dificultate ( 18 ).

Articolul 29

Cooperarea pentru dezvoltarea de noi produse, procedee și tehnologii în sectorul agricol, alimentar și forestier

(1) Ajutorul prevăzut la articolul 20 litera (b) punctul (iv) se acordă pentru promovarea cooperării între producătorii primari din sectorul agricol și forestier, industria de prelucrare și/sau terți.

▼M5

Cooperarea implică cel puțin doi actori dintre care cel puțin unul este fie un producător primar, fie aparține industriei de prelucrare.

▼B

(2) Acest ajutor contribuie la acoperirea costurilor aferente cooperării.

Articolul 30

Infrastructuri aferente evoluției și adaptării sectorului agricol și forestier

Ajutorul prevăzut la articolul 20 litera (b) punctul (v) poate acoperi în special operațiunile aferente accesului la suprafețele agricole și la suprafețele împădurite, comasării și ameliorării terenurilor, furnizării de energie și gestionării apelor.







Subsecțiunea 3

Condiții aplicabile măsurilor menite să amelioreze calitatea producției și a produselor agricole

Articolul 31

Respectarea standardelor bazate pe legislația comunitară

(1) Ajutorul prevăzut la articolul 20 litera (c) punctul (i) acoperă o parte din cheltuielile efectuate și din pierderile de venituri suportate de agricultorii care trebuie să aplice standarde în domeniul protecției mediului, al sănătății publice, al sănătății animale, al sănătății plantelor, al bunăstării animalelor și al securității la locul de muncă.

(1) Standardele în cauză trebuie să fi fost adoptate recent în legislația națională, prin care se pune în aplicare dreptul comunitar și care impun în practica agricolă noi obligații sau restricții care au un impact important asupra costurilor normale de exploatare agricolă și afectează un număr semnificativ de agricultori.

(2) Ajutorul se acordă pe o bază anuală, sub forma unui cuantum forfetar, temporar și degresiv, pentru o perioadă de maximum cinci ani de la data la care standardul devine obligatoriu în conformitate cu legislația comunitară. Ajutorul se limitează la cuantumul maxim stabilit în ►M5 anexa I ◄ .

Articolul 32

Participarea agricultorilor la sisteme de calitate alimentară

(1) Ajutorul prevăzut la articolul 20 litera (c) punctul (ii):

(a) se referă numai la produsele agricole destinate consumului uman;

(b) este destinat sistemelor comunitare de calitate alimentară sau celor care sunt recunoscute de statele membre care îndeplinesc criterii precise care urmează să fie definite în conformitate cu articolul 90 alineatul (2); sistemele al căror obiectiv unic este asigurarea unui control mai strict al respectării standardelor obligatorii în conformitate cu legislația comunitară sau națională nu pot beneficia de ajutor;

(c) se acordă sub forma unui stimulent financiar anual al cărui nivel se stabilește în funcție de nivelul costurilor fixe rezultate din participarea la sistemele care beneficiază de un ajutor, în cursul unei perioade de maximum cinci ani.

(2) Ajutorul se limitează la cuantumul maxim stabilit în ►M5 anexa I ◄ .

Articolul 33

Activități de informare și promovare

Ajutorul prevăzut la articolul 20 litera (c) punctul (iii) se referă la produsele care beneficiază de ajutor în cadrul sistemelor de calitate prevăzute la articolul 32. Ajutorul se limitează la rata maximă stabilită în ►M5 anexa I ◄ .







Subsecțiunea 4

Condiții aplicabile măsurilor tranzitorii

Articolul 34

Agricultura de semisubzistență

(1) Ajutorul prevăzut la articolul 20 litera (d) punctul (i) pentru exploatațiile agricole a căror producție este destinată în special consumului propriu și care comercializează, de asemenea, o parte din producția proprie („exploatații de semisubzistență”) se acordă agricultorilor care prezintă un plan de dezvoltare.

(2) Progresele înregistrate în raport cu planul de dezvoltare prevăzut la alineatul (1) sunt evaluate după trei ani.

(3) Ajutorul se acordă sub forma unui cuantum forfetar al cărui plafon este prevăzut în ►M5 anexa I ◄ , pentru o perioadă de maximum cinci ani.

(4) Ajutorul se acordă pentru cererile acceptate până la 31 decembrie 2013.

Articolul 35

Grupuri de producători

(1) Ajutorul prevăzut la articolul 20 litera (d) punctul (ii) se acordă pentru a facilita înființarea și funcționarea administrativă a grupurilor de producători, create în scopurile următoare:

(a) adaptarea producției producătorilor care sunt membri ai acestor grupuri la exigențele pieței;

(b) asigurarea unei comercializări comune a produselor pe piață, inclusiv pregătirea pentru vânzare, centralizarea vânzărilor și aprovizionarea cumpărătorilor cu ridicata;

(c) stabilirea unor norme comune în ceea ce privește informarea asupra producției, acordând o atenție deosebită recoltelor și disponibilității.

(2) Ajutorul se acordă sub forma unui cuantum forfetar plătit în tranșe anuale în cursul unei perioade de maximum cinci ani de la data la care grupul de producători este recunoscut. Acesta se calculează pe baza producției comercializate anual de către grup, până la concurența plafoanelor stabilite în ►M5 anexa I ◄ .

(3) Ajutorul se acordă grupurilor de producători recunoscute oficial până la 31 decembrie 2013 de către autoritatea competentă a statului membru în cauză.

▼M5

Articolul 35a

Exploatații în curs de restructurare datorită unei reforme a organizării comune a pieței

(1) Ajutorul prevăzut la articolul 20 litera (d) punctul (iii) pentru exploatațiile agricole în curs de restructurare, inclusiv diversificarea către activități exterioare agriculturii, datorită unei reforme a organizării comune a pieței se acordă agricultorilor ale căror plăți directe sunt reduse începând cu 2010 cu peste 25 % în raport cu 2009 ca urmare a aplicării Regulamentului (CE) nr. 1782/2003 și care transmit un plan de dezvoltare.

(2) Progresele înregistrate în raport cu planul de dezvoltare prevăzut la alineatul (1) sunt evaluate după douăsprezece luni.

(3) Ajutorul se acordă sub forma unui cuantum forfetar degresiv și numai în anii 2011, 2012 și 2013. Ajutorul se limitează la cuantumul maxim prevăzut la anexa I și, în orice caz, nu depășește 50 % din reducerea plăților directe în raport cu 2009 în conformitate cu Regulamentul(CE) nr. 1782/2003.

▼B







SECȚIUNEA 2

Axa 2

Ameliorarea mediului și a spațiului rural

Articolul 36

Măsuri

Ajutorul prevăzut în prezenta secțiune se referă la:

(a) măsurile axate pe utilizarea durabilă a terenurilor agricole, grație: (i) plăților destinate agricultorilor din zonele montane care urmăresc să compenseze handicapurile naturale; (ii) plăților destinate agricultorilor din zonele care prezintă handicapuri, altele decât zonele montane; (iii) plăților Natura 2000 și plăților aferente Directivei 2000/60/CE; (iv) plăților pentru agromediu; (v) plăților în favoarea bunăstării animalelor; (vi) unui ajutor pentru investițiile neproductive;

(b) măsurile axate pe utilizarea durabilă a terenurilor forestiere, grație: (i) unui ajutor pentru prima împădurire a terenurilor agricole; (ii) unui ajutor pentru prima instalare a sistemelor agroforestiere pe terenuri agricole; (iii) unui ajutor pentru prima împădurire a terenurilor neagricole; (iv) plăților Natura 2000; (v) plăților pentru silvo-mediu; (vi) unui ajutor pentru reconstituirea potențialului forestier și adoptarea unor măsuri de prevenire; (vii) unui ajutor pentru investițiile neproductive.







Subsecțiunea 1

Condiții aplicabile măsurilor în favoarea unei utilizări durabile a terenurilor agricole

Articolul 37

Plăți destinate să compenseze handicapurile naturale din zonele montane și plăți în favoarea altor zone care prezintă handicapuri

(1) Plățile prevăzute la articolul 36 litera (a) punctele (i) și (ii) se acordă anual pe hectar de suprafață agricolă utilă (denumită în continuare „SAU”) în sensul Deciziei 2000/115/CE a Comisiei din 24 noiembrie 1999 privind definițiile caracteristicilor, lista produselor agricole, excepțiile de la definiții, precum și regiunile sau districtele care au legătură cu anchetele privind structura exploatațiilor agricole ( 19 ).

Acestea sunt destinate să compenseze costurile suplimentare suportate de către agricultori, precum și pierderea de venituri generate de handicapul zonei în cauză pentru producția agricolă.

(2) Plățile se acordă exploatanților care se angajează să își desfășoare activitatea agricolă în zonele delimitate în conformitate cu articolul 50 alineatele (2) și (3) în cursul unei perioade de minimum cinci ani de la prima plată.

(3) Cuantumul plății se stabilește între limitele prevăzute în ►M5 anexa I ◄ .

Se pot acorda plăți mai mari decât plafonul maxim prevăzut în cazuri justificate în mod corespunzător, cu condiția ca media tuturor plăților efectuate la nivelul statului membru în cauză să nu depășească acest plafon.

(4) Plățile sunt degresive pentru suprafețe care depășesc o suprafață minimă pe exploatație, care urmează a fi stabilită în program.

Articolul 38

Plăți Natura 2000 și plăți aferente Directivei 2000/60/CE

(1) Ajutorul prevăzut la articolul 36 litera (a) punctul (iii) se acordă exploatanților, anual și pe hectar de SAU, pentru a compensa în zonele în cauză costurile suportate și pierderea de venituri generate de dezavantajele rezultate din punerea în aplicare a directivelor 79/409/CEE, 92/43/CEE și 2000/60/CE.

(2) Ajutorul se limitează la cuantumul maxim stabilit în ►M5 anexa I ◄ . Pentru plățile aferente Directivei 2000/60/CE, normele detaliate, inclusiv cuantumul maxim al ajutorului, se stabilesc în conformitate cu procedura prevăzută la articolul 90 alineatul (2).

Articolul 39

Plăți pentru agromediu

(1) Statele membre acordă ajutorul prevăzut la articolul 36 litera (a) punctul (iv) pe întreg teritoriul lor, în funcție de nevoile specifice.

(2) Plățile pentru agromediu se acordă agricultorilor care își asumă voluntar angajamente în favoarea agromediului. Atunci când acest lucru este justificat de realizarea obiectivelor de mediu, plățile pentru agromediu pot fi acordate și altor gestionari de terenuri.

(3) Plățile pentru agromediu privesc numai angajamentele care depășesc standardele obligatorii stabilite în conformitate cu articolele 4 și 5 din Regulamentul (CE) nr. 1782/2003 și cu anexele III și IV la regulamentul menționat, precum și cerințele minime pentru îngrășăminte și produse fitosanitare și celelalte cerințe obligatorii corespunzătoare stabilite în legislația națională și indicate în program.

Aceste angajamente sunt asumate, în general, pentru o perioadă de la cinci la șapte ani. După caz și atunci când circumstanțele justifică acest lucru, se poate stabili o perioadă mai îndelungată, în conformitate cu procedura prevăzută la articolul 90 alineatul (2), pentru anumite tipuri de angajamente specifice.

▼M5

Statele membre pot înceta aceste angajamente, fără obligația beneficiarului vizat de a rambursa ajutorul deja primit, cu condiția ca:

(a) ajutorul în temeiul Regulamentului (CE) nr. 73/2009 să fie recent la dispoziție și în cadrul acestuia sunt aplicate norme care produc efecte globale de agromediu echivalente cu cele ale măsurii de agromediu care se închide;

(b) acest ajutor să nu fie mai puțin favorabil financiar pentru beneficiarul vizat;

(c) beneficiarul vizat să fie informat cu privire la această posibilitate la momentul în care își ia angajamentele.

▼B

(4) Plățile se acordă anual și acoperă costurile suplimentare și pierderea de venituri datorate angajamentelor asumate; după caz, acestea pot acoperi și costurile induse.

După caz, beneficiarii pot fi selectați pe baza unor cereri de oferte, conform unor criterii care țin seama de eficacitatea economică și ecologică.

Ajutorul se limitează la cuantumul maxim stabilit în ►M5 anexa I ◄ .

(5) Se poate acorda un ajutor pentru conservarea resurselor genetice în agricultură în cadrul unor operațiuni care nu intră sub incidența dispozițiilor adoptate în temeiul alineatelor (1)-(4).

Articolul 40

Plăți în favoarea bunăstării animalelor

(1) Plățile în favoarea bunăstării animalelor prevăzute la articolul 36 litera (a) punctul (v) se acordă agricultorilor care își asumă voluntar angajamente în favoarea bunăstării animalelor.

(2) Plățile în favoarea bunăstării animalelor privesc numai angajamentele care depășesc standardele obligatorii stabilite în conformitate cu articolul 4 din Regulamentul (CE) nr. 1782/2003 și cu anexa III la regulamentul menționat, precum și celelalte cerințe obligatorii corespunzătoare stabilite în legislația națională și indicate în program.

Aceste angajamente sunt asumate, în general, pentru o perioadă de cinci-șapte ani. După caz și atunci când circumstanțele justifică acest lucru, se poate stabili o perioadă mai îndelungată în conformitate cu procedura prevăzută la articolul 90 alineatul (2), pentru anumite tipuri de angajamente specifice.

(3) Plățile se acordă anual și acoperă costurile suplimentare și pierderea de venituri datorate angajamentelor asumate. După caz, acestea pot acoperi și costurile induse.

Ajutorul se limitează la cuantumul maxim stabilit în ►M5 anexa I ◄ .

Articolul 41

Investiții neproductive

(a) investițiile aferente realizării angajamentelor asumate în temeiul măsurii prevăzute la articolul 36 litera (a) punctul (iv) sau a altor obiective agroecologice;

(b) investițiile în exploatație care consolidează utilitatea publică a unei zone Natura 2000 sau a altor zone de mare valoare naturală care urmează să fie definite în program.







Subsecțiunea 2

Condiții aplicabile măsurilor în favoarea unei utilizări durabile a terenurilor forestiere

Articolul 42

Condiții generale

(1) Ajutorul acordat în temeiul prezentei subsecțiuni se acordă numai pentru pădurile și suprafețele împădurite care reprezintă proprietatea unor persoane particulare sau asociații ale acestora sau a unor municipalități sau asociații ale acestora. Această restricție nu se aplică nici pădurilor tropicale și subtropicale, nici suprafețelor împădurite situate pe teritoriul Insulelor Azore, Madeira și Canare, al departamentelor franceze de peste mări și al insulelor mici din Marea Egee în sensul Regulamentului (CEE) nr. 2019/93.

Această restricție nu se aplică ajutorului prevăzut la articolul 36 litera (b) punctele (i), (iii), (vi) și (vii).

(2) Măsurile propuse în temeiul prezentei subsecțiuni în zonele clasificate ca zone care prezintă un risc ridicat sau mediu de incendiu de pădure în cadrul acțiunii comunitare de protecție a pădurilor împotriva incendiilor trebuie să fie conforme cu planurile de protecție a pădurilor întocmite de statele membre pentru zonele menționate.

Articolul 43

Prima împădurire a terenurilor agricole

(a) costurile de instalare;

(b) o primă anuală pe hectar împădurit destinată să acopere costurile de întreținere pentru o perioadă de maximum cinci ani;

(c) o primă anuală pe hectar destinată că compenseze, pentru o perioadă de maximum cincisprezece ani, pierderile de venituri datorate împăduririi și suportate de agricultorii sau asociațiile de agricultori care, înainte de împădurire, cultivau terenurile respective sau de către orice alt organism de drept privat.

(2) Ajutorul pentru împădurirea terenurilor agricole care reprezintă proprietatea unor colectivități publice acoperă numai costurile de instalare. În cazul în care suprafața agricolă care urmează să fie împădurită este închiriată de către un organism de drept privat, pot fi acordate primele anuale prevăzute la alineatul (1).

(a) agricultorilor care beneficiază de un ajutor de pensionare anticipată;

(b) pentru plantațiile de brazi de Crăciun.

În cazul plantațiilor de specii cu creștere rapidă cultivate pe termen scurt, ajutorul pentru împădurirea terenurilor agricole se acordă numai pentru acoperirea costurilor de instalare.

(4) Ajutorul acordat agricultorilor, persoanelor fizice sau organismelor de drept privat se limitează la cuantumurile maxime stabilite în ►M5 anexa I ◄ .

Articolul 44

Prima instalare a unor sisteme agroforestiere pe terenuri agricole

(1) Ajutorul prevăzut la articolul 36 litera (b) punctul (ii) se acordă agricultorilor care înființează sisteme agroforestiere care asociază activități de agricultură extensivă și activități forestiere. Ajutorul acoperă costurile de instalare.

(2) Prin „sisteme agroforestiere” se înțeleg sistemele de utilizare a terenurilor care asociază silvicultura și agricultura pe aceleași suprafețe.

(3) Brazii de Crăciun și speciile cu creștere rapidă cultivate pe termen scurt nu beneficiază de acest ajutor.

(4) Ajutorul se limitează la rata maximă stabilită în ►M5 anexa I ◄ .

Articolul 45

Prima împădurire a terenurilor neagricole

(1) Ajutorul prevăzut la articolul 36 litera (b) punctul (iii) pentru împădurirea unor terenuri care nu pot beneficia de ajutorul prevăzut la articolul 36 litera (b) punctul (i) acoperă costurile de instalare. În cazul terenurilor agricole abandonate ajutorul acoperă, de asemenea, prima anuală prevăzută la articolul 43 alineatul (1) litera (b).

(2) Brazii de Crăciun nu beneficiază de ajutor.

(3) Atunci când un ajutor care acoperă costurile de instalare se acordă unor organisme de drept privat, acesta se limitează la rata maximă stabilită în ►M5 anexa I ◄ .

Articolul 46

Plăți Natura 2000

Ajutorul prevăzut la articolul 36 litera (b) punctul (iv) se acordă, anual și pe hectar de suprafață forestieră, unor persoane particulare sau unor asociații care au păduri în proprietate pentru a compensa costurile suportate și pierderile de venituri suferite având în vedere restricțiile la utilizarea pădurilor și a altor suprafețe împădurite rezultate în urma punerii în aplicare a directivelor 79/409/CEE și 92/43/CEE în zona în cauză. Cuantumul ajutorului se situează între limitele prevăzute în ►M5 anexa I ◄ .

Articolul 47

Plăți pentru silvo-mediu

(1) Plățile pentru silvo-mediu prevăzute la articolul 36 litera (b) punctul (v) se acordă pe hectar de pădure beneficiarilor care își asumă voluntar angajamente de silvo-mediu. Aceste plăți privesc numai angajamentele care depășesc cerințele obligatorii.

Aceste angajamente sunt asumate, în general, pentru o perioadă de cinci-șapte ani. După caz și atunci când circumstanțele justifică acest lucru, se poate stabili o perioadă mai îndelungată pentru anumite tipuri de angajamente specifice, în conformitate cu procedura prevăzută la articolul 90 alineatul (2).

(2) Plățile acoperă costurile suplimentare suportate și pierderile de venituri suferite având în vedere angajamentele asumate. Cuantumul ajutorului se situează între limitele stabilite în ►M5 anexa I ◄ .

Articolul 48

Reconstituirea potențialului forestier și adoptarea de măsuri de prevenire

(1) Ajutorul prevăzut la articolul 36 litera (b) punctul (vi) se acordă pentru reconstituirea potențialului forestier în pădurile afectate de catastrofe naturale și de incendii, precum și pentru adoptarea unor măsuri adecvate de prevenire.

(2) Măsurile de prevenire a incendiilor se aplică pădurilor clasificate de către statele membre în planurile lor de protecție a pădurilor ca zone care prezintă un risc ridicat sau mediu de incendiu.

Articolul 49

Investiții neproductive

(a) aferente realizării angajamentelor asumate în temeiul măsurii prevăzute la articolul 36 litera (b) punctul (v) al articolului menționat sau a altor obiective ecologice;

(b) care consolidează utilitatea publică a pădurilor sau a suprafețelor împădurite din zona în cauză.







Subsecțiunea 3

Delimitarea zonelor

Articolul 50

Zone care pot beneficia de plăți

(1) Statele membre delimitează zonele care pot beneficia de plățile prevăzute la articolul 36 litera (a) punctele (i), (ii) și (iii) și la articolul 36 litera (b) punctele (i), (iii), (iv) și (vi), ținând seama de alineatele (2)-(5).

(a) fie existența unor condiții climatice foarte dificile datorate altitudinii, care se traduc printr-o perioadă de vegetație sensibil diminuată;

(b) fie prezența, la o altitudine mai mică, a unor pante abrupte pe majoritatea teritoriului care fac imposibilă mecanizarea sau necesită utilizarea unor echipamente specifice foarte costisitoare, fie o combinație a acestor doi factori, atunci când importanța handicapului generat de fiecare dintre aceștia luați separat este mai puțin accentuată, cu condiția ca din această combinație să rezulte un handicap echivalent.

Zonele situate la nord de paralela 62 și anumite zone adiacente sunt asimilate zonelor montane.

(a) zone afectate de handicapuri naturale importante, în special o productivitate redusă a solurilor sau condiții climatice dificile, în care este necesar să se mențină o agricultură extensivă pentru gestionarea terenurilor sau

(b) zone afectate de handicapuri specifice, în care menținerea gestionării terenurilor este necesară pentru a asigura conservarea sau ameliorarea mediului, întreținerea spațiului rural, conservarea potențialului turistic sau din motive de protecție costieră.

În ceea ce privește zonele afectate de handicapurile specifice prevăzute la litera (b), acestea sunt compuse din teritorii agricole omogene din punct de vedere al condițiilor naturale de producție, iar suprafața lor totală nu depășește 10 % din teritoriul statului membru în cauză.

— confirmă delimitările existente în temeiul alineatului (2) și al alineatului (3) litera (b) sau le modifică;

— delimitează zonele prevăzute la alineatul (3) litera (a).

(5) Zonele agricole Natura 2000 delimitate în conformitate cu directivele 79/409/CEE și 92/43/CEE, precum și zonele agricole incluse în planurile de gestionare a bazinelor hidrografice în temeiul Directivei 2000/60/CE pot beneficia de plățile prevăzute la articolul 36 litera (a) punctul (iii).

(6) Zonele propice împăduririi din motive ecologice, cum ar fi protecția împotriva eroziunii sau dezvoltarea resurselor forestiere în scopul atenuării schimbărilor climatice, pot beneficia de plățile prevăzute la articolul 36 litera (b) punctele (i) și (iii).

(7) Zonele forestiere Natura 2000 delimitate în conformitate cu directivele 79/409/CEE și 92/43/CEE pot beneficia de plățile prevăzute la articolul 36 litera (b) punctul (iv).

(8) Zonele forestiere care prezintă un risc mediu spre ridicat de incendiu pot beneficia de plățile prevăzute la articolul 36 litera (b) punctul (vi) privind măsurile de prevenire a incendiilor.







Subsecțiunea 4

Respectarea standardelor

▼M5

Articolul 50a

Cerințe principale

(1) Orice beneficiar de plăți în conformitate cu articolul 36 litera (a) punctele (i)-(v) și cu articolul 36 litera (b) punctele (i), (iv) și (v) respectă, pentru întreaga exploatație, cerințele legale în materie de gestionare și bunele condiții agricole și de mediu prevăzute la articolele 5 și 6 din Regulamentul (CE) nr. 73/2009 și în anexele II și III la acesta.

Obligația de respectare a cerințelor legale în materie de gestionare și a bunelor condiții agricole și de mediu menționate în primul paragraf nu se aplică activităților neagricole de pe o exploatație și suprafețelor neagricole pentru care nu se solicită ajutor în conformitate cu articolul 36 litera (b) punctele (i), (iv) și (v) din prezentul regulament.

(2) Autoritatea națională competentă oferă beneficiarului, printre altele prin mijloace electronice, lista cu cerințele legale în materie de gestionare și cu bunele condiții agricole și de mediu care trebuie îndeplinite.

▼B

Articolul 51

Reducerea sau excluderea de la beneficiul plăților

▼M5

(1) În cazul în care cerințele legale în materie de gestionare sau bunele condiții agricole și de mediu nu sunt respectate în orice moment dintr-un an calendaristic dat (denumit în continuare „anul calendaristic în cauză”) și nerespectarea în cauză este rezultatul unei acțiuni sau al unei omisiuni direct imputabile beneficiarului care a depus cererea de plată în temeiul articolului 36 litera (a) punctele (i)-(v) și al articolului 36 litera (b) punctele (i), (iv) și (v) în anul calendaristic în cauză, valoarea totală a acestor plăți acordate sau care urmează să fie acordate respectivului beneficiar în legătură cu anul calendaristic în cauză este redusă sau exclusă în conformitate cu normele detaliate menționate la alineatul (4).

Reducerea sau excluderea menționată în primul paragraf se aplică și în cazul în care, în orice moment al anului calendaristic în cauză, nu se respectă cerințele minime pentru îngrășămintele și produsele fitosanitare prevăzute la articolul 39 alineatul (3), iar nerespectarea în cauză este rezultatul unei acțiuni sau al unei omisiuni direct imputabile beneficiarului care a depus cererea de plată în temeiul articolului 36 litera (a) punctul (iv).

Primul și al doilea paragraf se pun, de asemenea, în aplicare în cazul în care nerespectarea în cauză este rezultatul unui act de omisiune direct atribuibil persoanei căreia sau de la care s-a transferat terenul.

În sensul prezentului alineat, „transfer” înseamnă orice tip de tranzacție prin care terenul încetează să mai fie la dispoziția cedentului.

Prin derogare de la dispozițiile celui de-al treilea paragraf, în cazul în care persoana căreia acțiunea sau omisiunea îi este direct imputabilă a depus o cerere de plată în anul calendaristic în cauză, reducerea sau excluderea se aplică cuantumului total al plăților acordate sau care urmează să fie acordate persoanei respective.

(2) Reducerea sau excluderea plăților menționate la alineatul (1) al prezentului articol nu se aplică în perioada de grație standardelor pentru care a fost acordat un termen de grație în temeiul articolului 26 alineatul (1).

Fără a aduce atingere alineatului (1) și în conformitate cu condițiile stabilite în normele detaliate menționate la alineatul (4), statele membre pot decide să nu aplice o reducere sau excludere în valoare de 100 EUR sau mai puțin per beneficiar și per an calendaristic.

În cazul în care un stat membru decide să folosească opțiunea prevăzută în al doilea paragraf, autoritatea competentă va luat în anul următor măsurile necesare pentru a asigura faptul că beneficiarul remediază constatările de nerespectare în cauză. Constatările și obligația de a întreprinde o acțiune de remediere sunt notificate beneficiarului.

▼B

(3) Prin derogare de la alineatul (1) din prezentul articol, cerințele obligatorii care trebuie respectate de către beneficiarii din statele membre care aplică regimul de plată unică pe suprafață prevăzut la articolul 143b din Regulamentul (CE) nr. 1782/2003 sunt cele enunțate la articolul 5 precum și la anexa IV la regulamentul menționat.

▼M4

Derogarea prevăzută la primul paragraf se aplică până la 31 decembrie 2008. Începând cu 1 ianuarie 2009, agricultorii care primesc plăți în cadrul schemei de plată unică pe suprafață au obligația de a respecta cerințele legale în materie de gestionare menționate în anexa III la Regulamentul (CE) nr. 1782/2003, în conformitate cu următorul calendar:

(a) cerințele menționate la punctul A din anexa III se aplică de la 1 ianuarie 2009;

(b) cerințele menționate la punctul B din anexa III se aplică de la 1 ianuarie 2011;

(c) cerințele menționate la punctul C din anexa III se aplică de ►M5 1 ianuarie 2013 ◄ .

Cu toate acestea, în cazul Bulgariei și al României, aplicarea articolelor 3, 4, 6, 7 și 9 din Regulamentul (CE) nr. 1782/2003 este opțională până la 31 decembrie 2011, în măsura în care respectivele dispoziții privesc cerințele legale în materie de gestionare. Începând cu 1 ianuarie 2012, agricultorii care primesc plăți în cadrul schemei de plată unică pe suprafață au obligația de a respecta cerințele legale în materie de gestionare menționate în anexa III la Regulamentul (CE) nr. 1782/2003, în conformitate cu următorul calendar:

(a) cerințele menționate la punctul A din anexa III se aplică de la 1 ianuarie 2012;

(b) cerințele menționate la punctul B din anexa III se aplică de la 1 ianuarie 2014;

(c) cerințele menționate la punctul C din anexa III se aplică de la ►M5 1 ianuarie 2016 ◄ .

Noile state membre pot aplica, de asemenea, opțiunea prevăzută la al doilea paragraf, în cazul în care decid să încheie aplicarea schemei de plată unice înainte de încheierea perioadei de aplicare prevăzute la articolul 143b alineatul (9) din Regulamentul (CE) nr. 1782/2003.

▼M5

(4) Normele detaliate privind reducerile și excluderile se stabilesc în conformitate cu procedura menționată la articolul 90 alineatul (2). În acest context, este necesar să se țină seama de gravitatea, amploarea, persistența și repetarea nerespectării constatate, precum și de următoarele criterii:

(a) În caz de neglijență, procentul reducerii este de maxim 5 %, iar în caz de nerespectare repetată, de 15 %. În circumstanțe justificate în mod corespunzător, statele membre pot decide să nu aplice nicio reducere în cazul în care, ținând cont de gravitate, amploare și persistență, un caz de nerespectare este considerat minor. Cu toate acestea, cazurile de nerespectare care constituie un risc direct pentru sănătatea publică sau pentru sănătatea animalelor nu sunt considerate minore. În cazul în care beneficiarul nu a întreprins o acțiune de remediere imediată prin care să pună capăt nerespectării constatate, autoritatea competentă trebuie să întreprindă acțiunile necesare care ar putea fi limitate, dacă este cazul, la un control administrativ, pentru a se asigura că beneficiarul remediază constatările de nerespectare în cauză. Constatarea unei nerespectări minore și obligația de a întreprinde o acțiune de remediere sunt notificate beneficiarului.

(b) În caz de nerespectare deliberată, în principiu, procentajul reducerii nu poate fi mai mic de 20 % și poate ajunge până la excluderea totală din unul sau mai multe regimuri de ajutor și se poate aplica pe durata unuia sau a mai multor ani calendaristici.

(c) În oricare dintre situații, valoarea totală a reducerilor și a excluderilor pentru un an calendaristic nu trebuie să depășească valoarea totală menționată la articolul 51 alineatul (1).

▼B

(5) Alineatele (1), (2) și (3) nu afectează dispozițiile articolului 39 alineatul (5).







SECȚIUNEA 3

Axa 3

Calitatea vieții în mediul rural și diversificarea economiei rurale

Articolul 52

Măsuri

(a) măsuri menite să diversifice economia rurală, în special: (i) diversificarea spre activități neagricole; (ii) ajutorul pentru înființarea și dezvoltarea microîntreprinderilor, în scopul promovării spiritului antreprenorial și consolidării țesutului economic; (iii) promovarea activităților turistice;

(b) măsuri menite să amelioreze calitatea vieții în mediul rural, în special: (i) servicii de bază pentru economie și pentru populația rurală; (ii) renovarea și dezvoltarea satelor; (iii) conservarea și punerea în valoare a